**בית חנה סנש** הוא מוזיאון שנבנה בקיבוץ שדות ים כדי להנציח את פועלה של חנה סנש וחבריה צנחני היישוב שפעלו באירופה בתקופת מלחמת העולם השנייה. המבנה, שנבנה בסגנון הבאוהאוס לאחר מלחמת העולם השנייה, שוקם והוגדר כאתר מורשת מטעם המועצה לשימור אתרי מורשת בישראל.

רקע
---

חנה סנש, בת קיבוץ שדות ים, הייתה אחת מצנחני היישוב שהתנדבו לצנוח ב-1944 ברחבי אירופה כדי לסייע ליהודים שם. שבעה מבין הצונחים נתפסו והוצאו להורג, על ידי הנאצים, וביניהם גם חנה סנש.

ההיסטוריה של המקום
------------------

ב-1945, כשהתברר גורלם של הצנחנים ושל חנה סנש, החלו חברי קיבוץ שדות ים, בהובלתו של חבר הקיבוץ צביקה בהריה, לפעול להנצחתה. ב-1946, לאחר שהוחלט על בניית "בית חנה סנש", נמסרה עבודת התכנון לידי האדריכל שמואל מסטצ'קין ובהמשך נמסרה עבודת הבנייה לחברת סולל בונה.

טקס חנוכת הבית נערך ב-26 במרץ 1950 כחלק מהטקסים שליוו את העלאת עצמותיה של חנה סנש מבית הקברות היהודי של בודפשט, הונגריה לארץ ישראל. בין האולמות שהוקמו בבית נכלל גם חדר הנצחה אותו חנכה אימה של חנה סנש קטרינה סנש. לאחר חנוכתו שימש הבית את תושבי שדות ים כמרכז תרבות.

ב-1991 נפתח המקום לציבור כמוזיאון.

ב-1999 החל תהליך שיפוץ ושימור המבנה בעקבות בלאי מואץ שנגרם מהקרבה לים. תהליך זה הובל על ידי המועצה לשימור אתרי מורשת בישראל בשיתוף משרד ירושלים ומורשת, משרד התרבות והספורט, החברה הממשלתית לתיירות, המועצה האזורית חוף הכרמל וקיבוץ שדות ים והוא כלל רוויזיה של חללי המוזיאון והתצוגות שבו. התהליך הסתיים עם חנוכתו מחדש של המוזיאון ב-6 בנובמבר 2020 ופתיחתו המחודשת לקהל בנוכחות נשיא המדינה יצחק הרצוג.

ב-2007 הוצב בחזית המוזיאון פסל שהונח במקור על קברה של סנש בהונגריה. הפסל נוצר ב-1945 על ידי הפסל ההונגרי אנדראש בק (אנ').

המבנה
-----

בית חנה סנש נבנה במרחק קצר מהים וחלונותיו צופים אליו. הבית בן שתי הקומות נבנה בסגנון הבאוהאוס בעזרת אבני כורכר מקומיות. בתכנון המקורי כלל הבית את חדר ההנצחה וכן ספרייה, חדר עיון, חדר חוגים, מוזיאון לעתיקות קיסריה, חדר מוזיקה, במה פתוחה ואולם מופעים.

במסגרת השיפוצים שנערכו בתחילת המאה ה-21 שונה המבנה הפנימי תוך הרחבת החלק המוקדש להנצחת סיפור חייהם של חנה סנש וצנחני היישוב. כמו כן הוקם במקום אודיטוריום, שומר חדר המוזיקה ונוספה תערוכה על קיבוץ שדות ים המוצגת בבמה הפתוחה. במבנה סמוך שוקם מוזיאון "אוצרות קיסריה" הכולל ממצאים ארכאולוגים ייחודיים מקיסריה וסביבתה.

מעוז הים
--------

בנוסף לבית סנש תכנן מסטצ'קין, בתקופת עבודתו במקום, גם את הפרויקטים "מעוז הים" (שנועד להנציח את כ"ג יורדי הסירה) ואת המוזיאון הארכאולוגי (שניהם הוקמו בקרבת בית סנש).

גלריה
-----

* הכניסה למוזיאוןהכניסה למוזיאון
* הפסל שהובא למקום ב-2007 מבית הקברות בבודפשטהפסל שהובא למקום ב-2007 מבית הקברות בבודפשט
* פנים המוזיאוןפנים המוזיאון
* מכשיר הקשר שהיה בשימוש הצנחנים ומוצג במוזיאוןמכשיר הקשר שהיה בשימוש הצנחנים ומוצג במוזיאון
* שלט של המועצה לשימור אתרים המוצג בכניסה למוזיאוןשלט של המועצה לשימור אתרים המוצג בכניסה למוזיאון

קישורים חיצוניים
----------------

ויקישיתוף מדיה וקבצים בנושא **בית חנה סנש** בוויקישיתוף
* אתר האינטרנט הרשמי של בית חנה סנש
* בית חנה סנש, ברשת החברתית פייסבוק
* בית חנה סנש, ברשת החברתית פייסבוק
* בית חנה סנש - מרכז ההנצחה בקיבוץ שדות ים, באתר "ציוני דרך"
* בית חנה סנש - קיבוץ שדות ים, באתר המועצה לשימור אתרי מורשת בישראל
* בית חנה סנש בקיבוץ שדות ים, באתר "אטרקציות בקיבוצים"

הערות שוליים
------------

1. ↑  שאר הצנחנים שהוצאו להורג היו אנצו סירני, חביבה רייק, רפאל רייס, צבי בן-יעקב, אבא ברדיצ'ב ופרץ גולדשטיין
2. ↑  סנש הובאה למנוחות בהר הרצל, ירושלים
3. ↑  תאריך זה מציין 100 שנה להולדתה של סנש ו-76 שנה להירצחה
4. ↑   טקס חנוכת המוזיאון ב-2020, סרטון באתר יוטיוב